Springbok-stut vir 3 wedstryde geskorsAngus Gardner het op Twickenham vir Thomas du Toit met ’n rooi kaart van die veld gestuur. Foto: Ian Kington/AFP. Thomas du Toit se rooikaartpad op Twickenham – toe hy vir Luke Cowan-Dickie met sy skouer disnis geloop het – het uiteindelik in ŉ skorsing van drie wedstryde uitgeloop. ŉ Tugkomitee (bestaande uit twee Skotte en ŉ Ier) het bevind dat die Springbok-stut hom aan roekelose spel skuldig gemaak het. Volgens ŉ verklaring het Du Toit erken dat sy spel ŉ rooi kaart regverdig het. Nadat alle beskikbare bewyse en die speler se voorlegging ontleed is, het die komitee bevind dat die Suid-Afrikaner se optrede nie opsetlik was nie, terwyl Cowan-Dickie ook nie ŉ mediese assessering moes ondergaan nie. Wêreldrugby se regulasies beteken dat ŉ speler vir tot ses weke geskors kan word wanneer hy kontak met ŉ teenstander se kop maak. Die Suid-Afrikaner se goeie dissiplinêre rekord beteken egter dat hy vir net drie wedstryde langs die kantlyn kan wees. Indien Du Toit boonop ŉ Wêreldrugby-kursus voltooi, sal sy straf met nog ŉ wedstryd verminder word. Maar soos wat dinge tans staan, sal hy die Sharks se kragmetings teen die Ospreys (Verenigde Rugbykampioenskap), Harlequins (Kampioenebeker) en Bordeaux (Kampioenebeker) misloop. Cheslin Kolbe word deur Antoine Dupont aarde toe gebring. Die Franse kaptein is hierna met ¤n rooi kaart van die veld gestuur. Foto: Sylvian Thomas/AFP. Intussen is Antoine Dupont se skorsing van vier weke tot twee weke verminder. Die Franse ster was vroeër in die sop nadat hy vir Cheslin Kolbe in ŉ lugaanvalstryd hard terug aarde toe gebring het. ŉ Appèlkomitee het bevind dat Dupont se optrede ŉ laer intreepunt-skorsing regverdig en sy straf is dienooreenkomstig aangepas.